《南华洞》
宋代·孙抗

峭径入苍烟，他山尽一拳。
上盘朱鸟翼，中寓漆园仙。
清可携壶赏，凉堪拂石眠。
九疑生接境，曾此按薰弦。

作者简介：（998—1051）歙州黟县人，字和叔。仁宗天圣五年得同学究出身，复登进士第。历来安主簿、洪州司理。迁知浔州，改庙作学堂，讲说文艺。未几，旁州之士亦来从学。庆历二年为监察御史里行，累除广西转运使。会遣将征侬智高，因督吏输饷、治城修械有功，官至尚书司封员外郎。有文集。